इकबाल हिन्दुस्तानी जी से ऐसे तो साधारणतः मैं सहमत रहता हूँ.पर आज लग रहा है कि इस आलेख ने कुछ ऐसे विवादों को जन्म दिया कि मैं असहमत होने के लिए बाध्य हूँ. उन्होंने यह सही आकलन किया है कि जो भी हवा बह रही है या बहाई जा रही है,वह मोदी के पक्ष में है,न कि भाजपा के पक्ष में ? नमो जब यह कहते हैं कि “आज मैं आपसे अपने लिए वोट मांग रहा हूँ.मेरी अपील है हर गली और कुच्चे से.आका वोट सीधे सीधे मुझे मिलेगा.” थोड़े से फेर बदल से क्या यह नहीं लगता कि मोदी अपने को भगवान कृष्ण के रूप में देख रहे हैं कि मेरी शरण में आ जाओ. जब विज्ञापन आता है अबकी बार मोदी सरकार तो शक की कोई गुंजायश नहीं रहती. क्या कोई बता सकता है कि भारत के इतिहास में कभी ऐसा हुआ है कि एक व्यक्ति जिसने संसद देखा तक नहीं है,यह कहे कि मैं ही सबकुछ हूँ. इंदिरा गांधी के शासन काल का मैं साक्षी रहा हूँ,पर ऐसा तो इंदिरा ने भी नहीं कहा था.प्रधानमंत्री बनने के बाद भी इंदिरा गांधी ने वह नहीं कहा था ,जो नमो संसद में प्रवेश के पहले कह रहे हैं. उन्होंने अपने आलेख का अंत इस जिज्ञासा के साथ किया है,”यह सच दीवार पर लिखी इबारत की तरह साफ है कि आज देश के मतदाताओं का एक बड़ा वर्ग कांग्रेस का विकल्प तीसरे मोर्चे के नेताओं या केजरीवाल में ना देखकर मोदी की बहुमत की मज़बूत सरकार बनने में ज्यादा देख रहा है यह अलग बात है कि व्यक्तिपूजा और चमत्कार में विश्वास रखने वाला यह बड़ा तबका कितना सही साबित होता है?” देखना तो सचमुच है.इसके साथ यह भी देखना है कि अगर नमो सचमुच प्रधान मंत्री बन जाते हैं,तो क्या क्या गुल खिलाते हैं अब दो बातें सामने आती हैं पहली है गुजरात का दंगा और दूसरी है विकास .मैं, गुजरात ,अस्सी और नब्बे के दशक में गया था.गुजरात उस समय भी दूसरे राज्यों से अच्छा लगा था.खास कर वहां क़ानून व्यवस्था ने मुझे अच्छा प्रभIवित किया था.इसके बावजूद एक बात पर आश्चर्य अवश्य हुआ था कि पूर्ण नशावंदी के बावजूद शराब उपलब्ध था और लोगों के अनुसार आज भी है और शायद आज शराब की उपलब्धि पहले से ज्यादा सहज है. हो सकता है कि मैं गलत होऊं,पर इसे मैं भ्रष्टाचार का मापदंड मानता हूँ.विकास का दूसरा मापदंड या यों कहिये कि सबसे बड़ा मापदंड है,शिक्षा और स्वास्थ्य. पिछले साल नमो से एक प्रश्न पुछा गया था कि गुजरात में इतने बच्चे खासकर बच्चियां कुपोषण की शिकार क्यों है? नमो का उत्तर मेरी निगाह में तो बहुत ही हास्यास्पद था,पर यह तो आपलोगों को विचार करना है कि यह कैसा था.नमो ने उत्तर दिया था,” गुजरात की बच्चियां अपने फिगर के बारे में बहुत जागरूक हैं. वे बचपन से ही खाना कम कर देती हैं,ताकि उनका फिगर ठीक रहे”एक या दो वर्ष की बच्चियों में जहां इतनी जागरूकता आ गयी है,वहां तो विकास होना ही है. टाइम्स ऑफ़ इंडिया के ११ मार्च के दिल्ली संस्करण में एक समाचार छपा है,’Modi’s turf flops on edu,health’ यह समाचार दसवें पृष्ठ पर है और इसमे बहुत से आंकड़े दिए गए हैं.